b'\n_START_ARTICLE_\nViktor Balck\n_START_PARAGRAPH_\nViktor Gustaf Balck, KCMG (25. huhtikuuta 1844, Karlskrona \xe2\x88\x92 31. toukokuuta 1928 Tukholma) oli ruotsalainen kenraalimajuri ja urheilujohtaja, joka kuului Kansainv\xc3\xa4lisen olympiakomitean perustaneeseen j\xc3\xa4senist\xc3\xb6\xc3\xb6n. H\xc3\xa4nt\xc3\xa4 on usein kutsuttu my\xc3\xb6s "Ruotsin urheilun is\xc3\xa4ksi".\n_START_SECTION_\nUra sotilaana\n_START_PARAGRAPH_\nBalck aloitti opiskelunsa merivoimien kadettina Karlbergin sotakorkeakoulussa Tukholmassa. H\xc3\xa4n vaihtoi kuitenkin opintosuuntaa ja keskittyi erityisesti liikuntakoulutukseen eli miekkailuun ja voimisteluun. H\xc3\xa4n j\xc3\xa4ikin Karlbergiin kouluttajaksi ja sai v\xc3\xa4nrikin arvon vuonna 1866. H\xc3\xa4net ylennettiin luutnantiksi 1875 ja kapteeniksi 1884._NEWLINE_H\xc3\xa4nen sotilasurastaan tuli puhtaasti voimisteluun ja urheiluun keskittyv\xc3\xa4\xc3\xa4 toimintaa. H\xc3\xa4n oli aluksi Karlbergissa apuopettajana vuosina 1868\xe2\x88\x9270, Ruotsin ratsuv\xc3\xa4en ratsastuskoulun opettajana 1870\xe2\x88\x9272. H\xc3\xa4nest\xc3\xa4 tuli vuonna 1885 Ruotsin silloisen voimistelun keskusj\xc3\xa4rjest\xc3\xb6n sotilaallisen voimistelun ja miekkailun opettaja ja edelleen vuosiksi 1887\xe2\x88\x921909 yliopettaja. Kyseisen istituutin johtaja h\xc3\xa4n oli vuosina 1907\xe2\x88\x9209. Ylennys majuriksi tapahtui vuonna 1894, everstiluutnantiksi 1900 ja everstiksi 1904. Vuonna 1909 Balck siirtyi armeijasta reserviin, ja h\xc3\xa4n sai edelleen vuonna 1914 kunnia-arvona kenraalimajurin arvon vuonna 1914.\n_START_SECTION_\nRuotsin urheilutoiminnan kehitt\xc3\xa4j\xc3\xa4n\xc3\xa4\n_START_PARAGRAPH_\nBalckin mukaan ruotsalaisen yhteiskunnan liikuntatoiminta oli 1870-luvulla alemmalla kehitystasolla kuin naapurimaissa. T\xc3\xa4m\xc3\xa4n vuoksi h\xc3\xa4n toimi aktiivisesti urheiluseurojen ja -j\xc3\xa4rjest\xc3\xb6jen perustamisessa. H\xc3\xa4nest\xc3\xa4 tuli t\xc3\xa4ss\xc3\xa4 yhteydess\xc3\xa4 Ruotsin urheilutoiminnan keskeisi\xc3\xa4 toimijoita. H\xc3\xa4n oli perustamassa mm. voimisteluseuraa Tukholmaan vuonna 1875 sek\xc3\xa4 voimistelu- ja miekkailuseuroja Tukholmaan vuonna 1878. N\xc3\xa4iss\xc3\xa4 seuroissa h\xc3\xa4n toimi puheenjohtajana vuosikymmeni\xc3\xa4. Vuonna 1880 h\xc3\xa4n oli perustamassa tukholmalaista soutuseuraa. Ampumaseurojen perustamisessa h\xc3\xa4n oli my\xc3\xb6s mukana.\n_START_SECTION_\nMukana kansainv\xc3\xa4lisess\xc3\xa4 urheiluliikkeess\xc3\xa4\n_START_PARAGRAPH_\nRanskalaisen paroni Pierre de Coubertinin kootessa 1890-luvun alussa kansainv\xc3\xa4list\xc3\xa4 urheilutoimintaa olympialiikkeen piiriin Viktor Balck toimi Ruotsin edustajana perustettaessa vuonna 1894 Kansainv\xc3\xa4list\xc3\xa4 olympialiikett\xc3\xa4 ja sille olympiakomiteaa (KOK). KOK:n j\xc3\xa4sen h\xc3\xa4n oli aina vuoteen 1921 asti. H\xc3\xa4n toimi Ruotsin olympiakomitean varapuheenjohtajana vuodesta 1913 aina kuolemaansa eli vuoteen 1928 asti. Balck oli roolissaan KOK:n j\xc3\xa4senen\xc3\xa4 keskeinen toimija tukiessaan de Coubertinia olympialiikkeen laajetessa.   _NEWLINE_Balck ilmoitti heti KOK:ta perustettaessa Ruotsin halukkuudesta toimia olympialaisten is\xc3\xa4nt\xc3\xa4n\xc3\xa4. Ruotsalaiset j\xc3\xa4ttiv\xc3\xa4t virallisen hakemuksen kuitenkin vasta 1908. Vaikka kilpailutilanne Berliinin kanssa oli tiukka, Tukholma ja ruotsalaiset saivat j\xc3\xa4rjest\xc3\xa4\xc3\xa4kseen viidennet olympiakisat kes\xc3\xa4ll\xc3\xa4 1912. Balckin rooli oli eritt\xc3\xa4in keskeinen, sill\xc3\xa4 h\xc3\xa4n oli kisojen j\xc3\xa4rjestelytoimikunnan puheenjohtaja._NEWLINE_Muusta j\xc3\xa4rjest\xc3\xb6toiminnasta keskeisen\xc3\xa4 oli Kansainv\xc3\xa4lisen taitoluisteluliiton puheenjohtajuus vuosina 1894\xe2\x88\x921924. Talviurheilussa h\xc3\xa4nell\xc3\xa4 oli my\xc3\xb6s keskeinen asema, vaikka talviolympialaisia ei viel\xc3\xa4 j\xc3\xa4rjestetyk\xc3\xa4\xc3\xa4n 1900-luvun alussa. H\xc3\xa4nen aloitteestaan k\xc3\xa4ynnistettiin Pohjoismaiset kisat, jotka keskittyiv\xc3\xa4t talvisiin lajeihin eli luisteluun ja hiihtoon. Ensimm\xc3\xa4iset kisat j\xc3\xa4rjestettiin vuonna 1901.\n_START_SECTION_\nSuomalaisen urheilun kummiset\xc3\xa4n\xc3\xa4\n_START_PARAGRAPH_\nViktor Balck vaikutti suomalaisten liittymiseen olympialiikkeeseen. Balck vieraili Suomessa jo 1894 Suomen voimistelu- ja urheilujuhlissa. Siell\xc3\xa4 h\xc3\xa4n tapasi sen hetkisi\xc3\xa4 Suomen urheilun johtajia, kuten Reinhold Felix von Willebrandin, G\xc3\xb6sta Waseniuksen ja Mauritz Vaenerbergin. Balck oli sen j\xc3\xa4lkeen tiiviiss\xc3\xa4 kirjeenvaihdossa suomalaisten urheilujohtajien kanssa suomalaisten liittyess\xc3\xa4 kiinte\xc3\xa4mmin kansainv\xc3\xa4liseen urheilutoimintaan. Balck ja Ruotsin toinen KOK-edustaja kreivi Clarence von Rosen olivat keskeisi\xc3\xa4 toimijoita Suomen saadessa KOK-j\xc3\xa4senyyden vuonna 1907. He ehdottivat lis\xc3\xa4ksi vapaaherra von Willebrandin valitsemista KOK:n suomalaisj\xc3\xa4seneksi._NEWLINE_Tukholman vuoden 1912 kes\xc3\xa4olympialaisten l\xc3\xa4hestyess\xc3\xa4 Balck joutui tiiviisti toimimaan Suomen puolesta. Lopputulos osallistumisessa oli Suomen oma joukkue ilman omaa lippua ja marssiminen Ven\xc3\xa4j\xc3\xa4n joukkueen j\xc3\xa4ljess\xc3\xa4 avajaismarssissa. Vuonna 1914 ratkaistiin Suomen erottaminen KOK:sta, vaikka Viktor Balck esitti Tukholman kisojen aikaisen k\xc3\xa4yt\xc3\xa4nn\xc3\xb6n jatkamista.\n_START_SECTION_\nSiviiliel\xc3\xa4m\xc3\xa4 ja tunnustukset\n_START_PARAGRAPH_\nViktor Balck oli avioitunut vuonna 1883 ja h\xc3\xa4nell\xc3\xa4 oli avioliitosta kaksi tyt\xc3\xa4rt\xc3\xa4 ja poika._NEWLINE_H\xc3\xa4nelle my\xc3\xb6nnettiin ansioista Ruotsin urheilun hyv\xc3\xa4ksi Vaasa- ja Miekkaritarikunnan kunniamerkit._NEWLINE_Balckille on nimetty katu, Victor Balcks v\xc3\xa4g, etel\xc3\xa4isess\xc3\xa4 Tukholmassa Tallkrogenin kaupunginosassa. Kyseisen alueen kadut on muultakin osin nimetty olympialiikkeen keskeisten henkil\xc3\xb6iden mukaan.'